দৈনিক আয় ১,০০২ কোটি টাকা, মুকেশের পর এশিয়ার দ্বিতীয় ধনী ব্যক্তি গৌতম আদানি

নয়াদিল্লি: দৈনিক আয় ১,০০২ কোটি টাকা৷ ঠিকই পড়েছেন৷ এক হাজার দুই কোটি টাকা৷ গত এক বছর ধরে এটাই তাঁর এবং তাঁর পরিবারের দৈনিক আয়৷ যার সুবাদে এখন তিনিই এশিয়ার দ্বিতীয় ধনী ব্যক্তি৷ ইনি হলেন ভারতের বহু চর্চিত শিল্পপতি গৌতম আদানি (Gautam Adani)৷ চীনা ধনকুবের ঝং শানশানকে (Zhong Shanshan) ছাপিয়ে এশিয়ার দ্বিতীয় ধনী ব্যক্তির শিরোপা উঠল তাঁর মাথায়৷ আর আগের মতই এই মহাদেশের ধনী ব্যক্তি নম্বর ওয়ানের জায়গা দখল করে রাখলেন মুকেশ আম্বানি৷

আরও পড়ুন:  নন্দীগ্রামের মতো ভবানীপুরেও কারসাজি করার চেষ্টা করেছিল বিজেপি, অভিযোগ ফিরহাদের

বৃহস্পতিবার আইআইএফএল ওয়েলথ-হুরুন ইন্ডিয়া রিচ লিস্ট ২০২১-এর তালিকা প্রকাশিত হয়৷ গত এক বছরে কোন ভারতীয় শিল্পপতির কত আয় বেড়েছে তার উপর ভিত্তি করে তালিকা তৈরি করেছে ওই সংস্থাটি৷ তাতে দেখা গিয়েছে, মুকেশ আম্বানির দৈনিক আয় যেখানে ১৬৯ কোটি টাকা৷ সেখানে গৌতম আদানির দৈনিক আয় বেড়ে হয়েছে এক হাজার কোটি টাকার একটু বেশি৷ রকেটের গতিতে সম্পত্তি বৃদ্ধির ফলে তিনি চীনা ধনকুবেরকেও ছাপিয়ে গিয়েছেন৷ নজিরবিহীনভাবে এখন এশিয়ার প্রথম এবং দ্বিতীয় ধনী ব্যক্তির দু’জনই হলেন ভারতীয়৷ প্রথম স্থানে আছেন রিলায়েন্স ইন্ডাস্ট্রিজের কর্ণধার ৬৪ বছর বয়সী মুকেশ আম্বানি৷ যার মোট আয় দেখানো হয়েছে ৭,১৮,০০০ কোটি টাকা৷ এশিয়ার পাশাপাশি তিনি বিশ্বের প্রথম দশ ধনকুবেরের একজন৷

মুকেশের পরই আছেন আদানি গোষ্ঠীর মালিক৷ এই প্রথম আদানি ভাইদের নাম ধনী ব্যক্তিদের তালিকায় উঠল৷ রিপোর্ট বলছে, এশিয়ার দ্বিতীয় ধনী ব্যক্তি গৌতম আদানির সম্পত্তির পরিমাণ গত এক বছরে ১,৪০,২০০ কোটি থেকে এক লাফে বেড়ে হয়েছে ৫,০৫,৯০০ কোটি টাকা৷ হঠাৎ করে তাঁর সম্পত্তির এত ফুলে ফেঁপে ওঠাই গৌতমকে এশিয়ার দ্বিতীয় ধনী ব্যক্তির জায়গায় পৌঁছে দিয়েছে৷ তাঁর ভাই বিনোদ আদানি রয়েছেন তালিকার অষ্টমে। বিনোদ আদানির আয় ১,৩১,৬০০ কোটি টাকা৷

আরও পড়ুন: বিজেপি-কংগ্রেস কোনও নৌকাতেই থাকছি না, বললেন অমরিন্দর সিং

আম্বানি ও আদানি ছাড়াও এসপি হিন্দুজা (২,২০,০০০ কোটি টাকা), এল এন মিত্তল (১,৭৪,৪০০ কোটি টাকা), সাইরাস এস পুনাওয়ালা (১,৭৪,৪০০ কোটি টাকা), রাধাকৃষ্ণ দামানি (১,৫৪,৩০০ কোটি টাকা), কুমার মঙ্গলম বিড়লা (১,৭৪,৪০০ কোটি টাকা), জে চৌধুরী (১,২২,২০০ কোটি টাকা) প্রভৃতি ভারতীয় ধনকুবেরদের নাম রয়েছে তালিকায়৷